鄧忠臣母周氏挽詞
作者：蘇軾
朝代：宋

paragraphs: 微生真草木，無處謝天力。
慈顔如春風，不見桃李實。
古今抱此恨，有志俯仰失。
公子豈先知，戰戰常惜日。
吾君日月照，委曲到肝鬲。
哀哉人子心，吾何愛一邑。
家庭拜前後，粲然發笑色。
豈比黄壤下，焚瘞千金璧。
若人道德人，視此亦戲劇。
聊償曾閔意，遽與仙佛寂。
孤纍卧江渚，永望墳墓隔。
作詩相楚挽，感動淚再滴。